Bronzflugila papago

La Bronzflugila papago (Pionus chalcopterus), estas unu el ok specioj de papagoj en la genro Pionus en la subfamilio Arinae de la familio Psittacidae, de afrikaj kaj amerikaj papagoj. Ĝi estas loĝanta reproduktanta specio en arbaroj de nordokcidenta Sudameriko, 28 cm longa kaj mallongvosta fortika papago.

Aspekto
La bronzflugila papago estas plejparte malhela kun blankeca mentonmakulo kaj ĝia supra brusto estas makulhava per rozkoloraj plumoj. Ĝi havas mallongajn ruĝajn subvostajn plumojn. La pugo, vosto kaj flugiloj estas malhelbluaj kun pli helbluaj subflugiloj. La kapo estas malhelbluverda; la mantelo, dorso kaj malsupraj partoj estas malhelbronzverdaj kun kelkaj blupintaj plumoj kaj foje disaj ruĝaj plumoj. Ĝia beko estas palflava. Ĉe plenkreskuloj la ringoj de nuda haŭto ĉirkaŭ la okuloj estas rozkoloraj. Junuloj havas blankecajn okulringojn kaj iliaj malsupraj partoj estas brunetaj.

Taksonomio
Nuntempe plimulto de fakuloj konsideras tiun specion kiel monotipa, sed kelkaj plue agnoskas jenajn du subspeciojn:

 P. c. chalcopterus: okcidenta Venezuelo, kaj norda kaj centra Kolombio.
 P. b. cyanescens: sudokcidenta Kolombio, okcidenta Ekvadoro, kaj nordokcidenta Peruo. Laŭdire kun pli larĝaj bluaj randoj sur plumoj, mentonmakulo kaj ĉirkaŭa ringo pli malgrandaj kaj malpli distingeblaj.

Teritorio kaj habitato
La bronzflugila papago troviĝas en la fora okcidenta Venezuelo, okcidenta kaj centra Kolombio, okcidenta Ekvadoro kaj fora nordokcidenta Peruo. En Venezuelo ĝi ĉefe troviĝas je altitudoj de 900–1400 m, en Kolombio ĝi ĉefe troviĝas je altitudoj de 1400–2400 m (foje ĝis 2800 m), en Ekvadoro ĉefe sub 1400 m, kaj en Peruo sub 800 m. Ĝi ĝenerale preferas la kanopeon de arbaro kaj maldensarbaro (kaj humida kaj duonfalfolia), sed ankaŭ troviĝas en apudaj vivejoj kun altaj arboj. Ĝi ŝajnas esti sufiĉe nomada en partoj de sia teritorio, sed la movoj (eble nur pro la havebleco de manĝaĵo) estas ĝenerale malbone komprenataj.

Kutimaro
Ĝi tipe videblas en paroj aŭ malgrandaj grupoj de ĝis dek birdoj.

La bronzflugila papago nestas en arbaj kavaĵoj. La ovoj estas blankaj kaj kutime estas tri ĝis kvar en ĉiu ovodemetado. La ino kovas la ovojn dum ĉirkaŭ 26 tagoj kaj la papagidoj forlasas la neston ĉirkaŭ 70 tagojn post eloviĝo.

 Referencoj 

 Bibliografio 
 Forshaw, Joseph M. & William T. Cooper (1978). Parrots of the World (2a eld.). Melbourne: Landsdowne. ISBN 0-7018-0690-7.

 Juniper, T., kaj M. Parr (1998). A Guide to the Parrots of the World. Pica Press, East Sussex. .

 Eksteraj ligiloj 

Kategorio:Papagoj
Kategorio:Birdoj de Sudameriko
Kategorio:Birdoj de Kolombio